2001/321/EY: EU—Marokko-assosiaationeuvoston päätös N:o 1/2001, tehty 4 päivänä huhtikuuta 2001, sosiaali- ja siirtolaisasiain työryhmän perustamisesta



Virallinen lehti nro L 112 , 21/04/2001 s. 0014 - 0015



EU-Marokko-assosiaationeuvoston päätös N:o 1/2001, tehty 4 päivänä huhtikuuta 2001, sosiaali- ja siirtolaisasiain työryhmän perustamisesta (2001/321/EY) ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Marokon kuningaskunnan välisestä assosioinnista tehdyn Euro-Välimeri-sopimuksen(1), sekä katsoo, että sopimuksen 73 artiklassa määrätään työryhmän perustamisesta arvioimaan pysyvästi ja säännöllisesti sopimuksen VI osaston I, II ja III luvun määräysten täytäntöönpanoa, ON PÄÄTTÄNYT SEURAAVAA: 1 artikla Perustetaan Euroopan yhteisöjen ja niiden jäsenvaltioiden sekä Marokon kuningaskunnan välisestä assosioinnista tehdyn Euro-Välimeri-sopimuksen, jäljempänä "sopimus", 73 artiklan mukaisesti sosiaali- ja siirtolaisasiain työryhmä, jäljempänä "työryhmä", jonka tarkoituksena on arvioida jatkuvasti ja säännöllisesti sopimuksen VI osan I, II ja III luvun määräysten täytäntöönpanoa. 2 artikla Työryhmällä on toimivalta seuraavilla aloilla: 1) kansallisuuteen perustuvan syrjinnän kieltämistä koskevan periaatteen noudattaminen marokkolaisten ja kunkin jäsenvaltion työntekijöiden välillä työolojen, palkkauksen ja irtisanomisen osalta samoin kuin sosiaaliturvan (sellaisena kuin se on sopimuksessa määritelty) alalla, 2) sopimuksen 65-68 artiklassa tarkoitettujen sosiaaliturvaa koskevien määräysten soveltaminen, 3) vuoropuhelu sopimuksen 69 artiklan mukaisesti, ja 4) sopimuksen 71 artiklassa tarkoitetut yhteistyötoimet. 3 artikla Työryhmän puheenjohtaja kutsuu työryhmän koolle osapuolten yhteisestä sopimuksesta. Kokoukset pidetään vuorotellen Brysselissä ja Marokossa. 4 artikla Työryhmän puheenjohtajana toimii vuorotellen sen osapuolen edustaja, joka hoitaa assosiointineuvoston puheenjohtajuutta. 5 artikla 1. Puheenjohtaja laatii alustavan asialistan kutakin kokousta varten. Kokouskutsu ja alustava asialista toimitetaan työryhmän jäsenille viimeistään 20 päivää ennen kokouksen alkamista. 2. Alustavalle asialistalle otetaan asiat, joiden listalle ottamista koskevan pyynnön ja niihin liittyvät asiakirjat puheenjohtaja on saanut joltakin ryhmän jäseneltä vähintään 25 päivää ennen kokouspäivää. 3. Työryhmä vahvistaa asialistan kunkin kokouksen alussa. Asialistalle voidaan tässä vaiheessa lisätä jokin asia, joka ei sisälly alustavaan asialistaan, jos yhteisö ja sen jäsenvaltiot sekä Marokon kuningaskunta niin sopivat. 6 artikla Työryhmä koostuu jäsenvaltioiden, Marokon kuningaskunnan ja Euroopan yhteisöjen komission virkamiehistä, joita avustavat Euroopan unionin neuvoston pääsihteeristön virkamiehet. Sihteeristön tehtävistä huolehtivat Euroopan unionin neuvoston pääsihteeristön virkamies ja Marokon hallituksen virkamies yhdessä. Jos osapuolet ovat yhtä mieltä siitä, että erityisasiantuntijoiden läsnäolo tai osallistuminen on tarpeen erityisten tietojen saamiseksi, työryhmä voi kutsua tällaisia asiantuntijoita määrittelemään tarkoituksia varten. 7 artikla Työryhmä laatii kustakin kokouksestaan kertomuksen assosiointineuvostolle ja se voi toimittaa sille luonnoksia tai ehdotuksia päätöksiksi ja/tai suosituksiksi. 8 artikla Tämä päätös tulee voimaan päivänä, jona se tehdään. Tehty Brysselissä 4 päivänä huhtikuuta 2001. Assosiointineuvoston puolesta Puheenjohtaja M. Benaissa (1) EYVL L 70, 18.3.2000, s. 1.